Broj: 711-I-705-P-188-17/18-04-16

Zagreb, 09. svibnja 2018.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Maria Filipašića, zamjenika općinskog načelnika Općine Kalnik, pokrenutom Odlukom Povjerenstva broj:** **711-I-1147-P-188/17-02-17 od 14. lipnja 2017. g.,** na 10. sjednici, održanoj 09. svibnja 2018.g., donosi sljedeću

**ODLUKU**

1. **Istovremenim obnašanjem dužnosti zamjenika općinskog načelnika Općine Kalnik i funkcije člana Uprave (direktora) trgovačkog društva Life Kalnik d.o.o. u razdoblju od 3. kolovoza 2016.g., kada je imenovan na spomenutu funkciju, do 26. kolovoza 2016.g., kada je zaprimljena ostavka dužnosnika na funkciju člana Uprave (direktora) trgovačkog društva Life Kalnik d.o.o., dužnosnik Mario Filipašić počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Mariu Filipašiću, zamjeniku općinskog načelnika Općine Kalnik, izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 183. sjednici održanoj 14. lipnja 2017. g. pokrenulo postupak za odlučivanje o sukobu interesa protiv dužnosnika Maria Filipašića, zamjenika općinskog načelnika Općine Kalnik, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije člana Uprave (direktora) trgovačkog društva Life Kalnik d.o.o.

Na odluku Povjerenstva o pokretanju postupka dužnosnik Mario Filipašić dostavio je pisano očitovanje, koje je zaprimljeno u knjizi ulazne pošte Povjerenstva 08. studenog 2017. g., pod brojem: 711-U-6771-P-188/17-03-1.

U očitovanju dužnosnik Mario Filipašić u bitnom navodi kako je tijekom 2016.g. Općina Kalnik osnovala trgovačko društvo Life Kalnik d.o.o., te je predložen da u istom obnaša funkciju člana Uprave (direktora), stoga je zatražio mišljenje Povjerenstva je li isto u skladu s odredbama ZSSI-a. Nadalje, dužnosnik navodi kako je 25. kolovoza 2016. g. u korisnički sandučić zaprimio mišljenje Povjerenstva u kojem je navedeno kako istovremeno s obnašanjem javne dužnosti zamjenika općinsko načelnika Općine Kalnik ne može obavljati funkciju direktora u trgovačkom društvu Life Kalnik d.o.o, stoga je 26. kolovoza 2016.g. uputio zahtjev za neopozivim razrješenjem s dužnosti člana Uprave (direktora) spomenutog trgovačkog društva. Uz očitovanje, dužnosnik je dostavio zahtjev za razrješenjem dužnosti člana uprave od 25. kolovoza 2017.g.

Dužnosnik Mario Filipašić osobno je pristupio na 10. sjednicu Povjerenstva, na kojoj je, nakon izlaganja predmeta, u bitnom ponovio navode istaknute u podnesenom pisanom očitovanju.

Člankom 3. stavkom 1. podstavkom 43. ZSSI-a propisano je da su gradonačelnik i njegovi zamjenici dužnosnici u smislu odredbi ZSSI-a, stoga je dužnosnik Mario Filipašić povodom obnašanja dužnosti zamjenika općinskog načelnika Općine Kalnik obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Uvidom u podatke sudskog registra Trgovačkog suda u Varaždinu, Povjerenstvo je utvrdilo kako je pod matičnim brojem subjekta: 070143348, OIB: 60025624044, upisno trgovačko društvo LIFE KALNIK d.o.o. za usluge, čiji je jedini osnivač Općina Kalnik. Dužnosnik Mario Filipašić obavljao je funkciju direktora navedenog trgovačkog društva u razdoblju od 3. kolovoza 2016.g. do 27. ožujka 2017.g., kada mu prestaju ovlasti.

U postupku je utvrđeno da je dužnosnik uredno zaprimio mišljenje Povjerenstva broj M-138/16., doneseno na 147. sjednici održanoj 22. kolovoza 2016.g.

Za potrebe utvrđivanja razdoblja u kojem je dužnosnik obavljao funkciju člana Uprave (direktora) trgovačko društvo LIFE KALNIK d.o.o., Povjerenstvo prihvaća datum naveden u sudskom registru Trgovačkog suda u Varaždinu kao početak obavljanja funkcije člana Uprave (direktora) s obzirom da je dužnosnik imenovan temeljem odluke od 03. kolovoza 2016. g., dok se prestanak obavljanja iste smatra 26. kolovoza 2016. g. kada je urudžbirana dužnosnikova podnesena ostavka na obavljanje funkcije člana Uprave (direktora).

Slijedom navedenog, na temelju uvida u podatke upisane u sudski registar nadležnog trgovačkog suda, navoda iz podnesenog očitovanja samog dužnosnika i prikupljene dokumentacije, Povjerenstvo je u provedenom postupku nedvojbeno utvrdilo kako je dužnosnik Mario Filipašić istovremenim obnašanjem dužnosti zamjenika općinskog načelnika Općine Kalnik i obavljanjem funkcije direktora u trgovačkom društvu LIFE KALNIK d.o.o. za usluge d.o.o., u razdoblju od 3. kolovoza 2016.g., kada je imenovan da obavlja funkciju direktora trgovačkog društva, do podnošenja ostavke 26. kolovoza 2016.g., postupio protivno odredbi članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Člankom 43. ZSSI-a propisano je da se za utvrđenu povredu dužnosniku može izreći sankcija opomena, ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Prilikom donošenja odluke o vrsti sankcije Povjerenstvo je kao okolnost iz koje proizlazi da se radi o blažoj povredi Zakona uzelo u obzir da je dužnosnik Mario Filipašić zatražio mišljenje Povjerenstva i po zaprimanju istog odmah podnio ostavku na funkciju člana Uprave (direktora) trgovačkog društva Life Kalnik d.o.o., čime je uskladio svoje postupanje s obvezama koje proizlaze iz odredbi ZSSI-a, kao i da se radio o kratkom vremenskom razdoblju u kojem je dužnosnik postupao protivno odredbi ZSSI-a, stoga Povjerenstvo smatra da je za utvrđene povrede primjereno izricanje sankcije opomene.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Mario Filipašić, elektronička dostava
2. Objava na internetskoj stranici Povjerenstva
3. Pismohrana